钦定古今图书集成/历象汇编/岁功典/第054卷 > 《礼记》 > 月令
## 钦定古今图书集成/历象汇编/岁功典/第054卷 > 《礼记》 > 月令

季夏之月，日在柳，昏火中，旦奎中。其日丙丁，其帝炎
帝，其神祝融，其虫羽，其音征，律中林锺，其数七，其味
苦，其臭焦，其祀灶，祭先肺。

〈陈注〉“柳宿在午，鹑火之次，林锺未律”，长六寸，

温风始至，蟋蟀居壁，鹰乃学习，腐草为萤。

〈陈注〉此记“未月”之候。

天子居明堂右个，乘朱路，驾赤骝，载赤旗，衣朱衣，服
赤玉，食菽与鸡，其器高以粗。命渔师伐蛟取鼍，登龟取鼋，命泽人纳材苇。

〈陈注〉明堂右个，南堂西偏也。蒲苇生泽中，可为用器，故曰“材。”

是月也，命四监“大合百县之秩刍以养牺牲，令民无
不咸出其力，以共皇天上帝、名山大川、四方之神，以
祠宗庙、社稷之灵，以为民祈福。”

〈陈注〉四监，即《周官》“山虞、泽虞、林衡、川衡”之官。前言百县，兼内外而言，此百县，乡遂之地也。秩，常也，用有常数，故云“秩刍。”

是月也，命妇官染采，“黼黻文章，必以法故，无或差贷。
黑黄仓赤，莫不质良，毋敢诈伪，以给郊庙祭祀之服，
以为旗章，以别贵贱等给之度。”

〈大全〉方氏曰：“凡此顺文明之时，故染文明之色尔。”

是月也，树木方盛，命虞人入山行木，毋有斩伐。

〈陈注〉以其方盛故也。

不可以兴土功，不可以合诸侯，不可以起兵动众，毋
举大事，以摇养气。毋发令而待，以妨神农之事也。水
潦盛昌，神农将持功，举大事则有天殃。

〈陈注〉“大事”，即兴土功、合诸侯、起兵动众之事。“摇养气”，谓动散长养之气也。“发令而待”，谓未及徭役之期，而豫发召役之令，使民废己事而待上之会期也。“神农”，季夏土神得位用事之时，谓之神农者，土神主成就农事也。神农将主持稼穑之功，举大事而伤其功，则是干造化施生之道。

是月也，土润溽暑，大雨时行。烧薙行水，利以杀草，如
以热汤，可以粪田畴，可以美土疆。

〈陈注〉溽，湿也，土之气润，故蒸郁而为湿，暑大雨亦以之。而时行除草之法，先芟薙之，俟干则烧之，烧薙者，烧所薙之草也。大雨既行于所烧之地，则草不复生矣，故云“利以杀草。”时暑日烈，其水之热，如汤草之烧烂者，可以为田畴之粪，可以使土疆之美，凡土之磊磈难耕者谓之疆。

《季夏》行春令，则谷实鲜落，国多风欬，民乃迁徙。行秋
令，则丘隰水潦，禾稼不熟，乃多女灾。行冬令，则风寒
不时，鹰隼蚤鸷，四鄙入保。

〈陈注〉“鲜落”：鲜洁而堕落。“风欬”，因风而致欬疾也。

中央土，其日戊己，其帝黄帝，其神后土。

〈陈注〉土寄旺四时，各十八日，共七十二日，除此则木火金水亦各七十二日矣。土于四时，无乎不在，故无定位，无专气而寄旺于辰戌丑未之末，未月在火金之间，又居一岁之中，故特揭中央土一令于此，以成五行之序。黄帝黄精之君，轩辕氏后土土官之臣，颛顼之子黎也。句龙初为后土，后祀以为社，后土官阙。黎虽火官，实兼后土也。

其虫倮。其音宫，律中黄锺之宫。其数五。其味甘，其臭
香。其祀中霤，祭先心。

〈陈注〉人，为倮虫之长，郑氏以为虎豹之属。宫音属土，又为君，故配之中央。黄锺本十一月律，诸律皆有宫音，而黄锺之宫，乃八十四调之首，其声最尊而大，馀音皆自此起。如土为木火金水之根本，故以配中央之土。土寄旺于四时，宫音亦冠于十二律，非如十二月以候气言也。天五生土，地十成之，四时，皆举成数，此独举生数者，四时之物，无土不成，而土之成数又积水一、火二、木三、金四以成十也。四者成则土无不成矣。甘香皆属土，古者陶复陶穴，皆开其上以漏光明，故雨霤之后，因名室中为中霤，亦土神也。祭先心者，心居中，君之象，又火生土也。

天子居太庙太室

〈陈注〉中央之室也。

“乘大路”，驾黄骝，载黄旗，衣黄衣，服黄玉，食稷与牛，其
器圜以闳。

〈陈注〉《圜》者，象土之周匝四时。“闳”者，宽广之义，象土之容物也。